google/wiki40b huggingface dataset:
Vilija Mozūraitytė

Biografija

Sesuo Henrieta Mozūraitytė. Nuo 5 metų mokėsi skambinti fortepijonu. 1977–1981 m. mokėsi Kauno J. Gruodžio muzikos mokykloje, L. Januškienės chorvedybos klasėje. 1981 m. persikėlė į Vokietiją, dainavimą studijavo Hamburgo aukštesniojoje muzikos mokykloje.
Koncertavo Vokietijoje, Prancūzijoje, JAV, Kanadoje. 1987 m. debiutavo Lietuvos operos ir baleto teatre – Karmen, Ž. Bizė operoje „Karmen“, surengė solo koncertų. Nuo 1990 m. Karlsrujės Valstybės teatro solistė. Dainavo ir kituose Vokietijos teatruose, Austrijoje, Šveicarijoje.
Okeanijos plaukimo čempionatas

Okeanijos plaukimo čempionatas – kas dvejus metus vykstantis pagrindinis Okeanijos vandens sporto čempionatas. Čempionatą rengia Okeanijos plaukimo asociacija. Varžomasi plaukimo, plaukimo atvirose vietose ir sinchroninio plaukimo rungtyse. Pirmosios varžybos įvyko 1993 m. Numėjoje, Naujojoje Kaledonijoje.
Echo (You and I)

Vaizdo klipas

Vaizdo klipo premjera įvyko 2012 m. kovo 13 d. ir tą pačią dieną buvo įkeltas Anggun ir „Eurovizijos“ „YouTube“ kanaluose. Tačiau iš klipo ištrynus vaizdo pradžią, jis pakartotinai kovo 20 dieną buvo įkeltas į „Eurovizijos“ kanalą.

2012 m. Eurovizijos dainų konkursas

Dėl to, kad Prancūzija yra viena iš „Big Five“ šalių, daina automatiškai pateko į „Eurovizijos“ finalą. Eurovizijoje Anggun dėvėjo blizgančią metalo suknelę. Ją lydėjo du pritariantieji vokalistai ir trys akrobatikos šokėjai.
Daina užėmė žemesnę vietą nei tikėtasi – 22-ą vietą su 21 tašku. Anggun vėliau sakė, kad ji iš pradžių tikėjosi pasiekti vietą tarp top 10 ir buvo giliai nusivylusi rezultatu.
Akmenė II

Istorija

Sovietinės okupacijos metais kolūkio centrinė gyvenvietė.
Pasaulio sunkiosios atletikos čempionatas

Pasaulio sunkiosios atletikos čempionatas – kasmetinis geriausių pasaulio sunkiosios atletikos sportininkų varžybos, kurias organizuoja Tarptautinė sunkiosios atletikos federacija. Pirmasis vyrų čempionatas įvyko 1891 m. Londone. 1987 m. įvyko pirmasis moterų čempionatas, o nuo 1991 m. vyrų ir moterų čempionatai vyksta kartu.
Elektrėnų savivaldybė

Susisiekimas

Per Elektrėnų savivaldybę eina greitkelis A1, geležinkelio linija Vilnius-Kaunas, kurios stotis yra Vievyje, stotelės: Lazdėnuose, Baltamiškyje.

Ekonomika

Savivaldybėje veikia didžiausia Lietuvoje šiluminė elektrinė.

Savivalda

Savivaldybės atstovaujamoji valdžia – Elektrėnų savivaldybės taryba, vykdomoji valdžia – Elektrėnų savivaldybės administracija.
Bikėnai (Zarasai)

Istorija

Sovietmečiu prie tilto pastatytas paminklas 1943 m. lapkričio 28 d. žuvusiam pirmajam Kęstučio partizanų būrio vadui J. Vanagickui, prie paminklo – paminklinis akmuo Kęstučio būrio kovotojams.
Alytaus Jotvingių gimnazija

Istorija

Alytaus 9-oji vidurinė mokykla atidaryta 1980 m. 1984 m. išleista pirmoji abiturientų laida, 1995 m. įsteigta pirmoji humanitarinė klasė. 1997 m. mokyklai suteiktas Jotvingių vardas. 1998 m. įsteigtos realinio profilio gimnazijos klasės. 2000 m. mokyklai suteiktas gimnazijos statusas. 2001 m. išleista pirmoji gimnazijos abiturientų laida. 2011 m. gimnazija išgryninta ir liko tik gimnazinės klasės.
Jidžu

Valdymas

Jidžu tapo imperatoriumi 1850 m., būdamas 19 metų. Jis susidūrė su vidaus sunkumais ir užsienio iššūkiais. Jo valdymo titulas Xianfeng (Universalus klestėjimas) neatitiko situacijos. 1850 m. prasidėjo vienas pirmųjų sukilimų, kurie vos nesugriovė Čingų dinastijos. Taiping sukilimą pradėjo Hong Xiuquan, hakų sintetinės krikščionių sektos lyderis, nugalėjęs vietines pajėgas, pasiųstas išvaikyti pasekėjus. Hong paskelbė Taiping Dangiškąją karalystę ir sukilimas persimetė į kitas provincijas. Kitais metais kilo Nian sukilimas Šiaurės Kinijoje. Šis sukilimas neturėjo aiškios politinės programos, bet jo raiteliai kėlė grėsmę sostinei. Čingų kariai dažnai pralaimėjo abiejuose sukilimuose.
1853 m. taipingai užėmė Nankiną ir atrodė, kad po to kris Pekinas, bet jų ekspedicija į šiaurę buvo nugalėta. Imperatorius pasiuntė mandarinus Zeng Guofan ir mongolų generolą Sengge Rinchen nugalėti sukilėlius, bet jų sėkmė buvo ribota. Didžiausias Miao sukilimas Kinijos istorijoje buvo 1854-1873 m. Nesėkmingai buvo bandoma atgauti Nankiną 1856 m. ir kilo Du Wenxiu sukilimas Junane.
Be to nedidelis incidentas pakrantėje pradėjo Antrąjį Opiumo karą. Anglų ir prancūzų pajėgos po kelių mūšių prie Tiandzino pasiūlė derybas. Imperatorius, įtikintas Cisi dėl kinų pranašumo, nenusileido. Jis pasiuntė princą Gongą į derybas, bet jos nutrūko kai kinai suėmė britų diplomatą Harry Parkes rugsėjo 18 d. Tą pačią europiečiai susirėmė su Sengge Rinchen mongolų kavalerija prie Zangjiavano ir patraukė link sostinės, prie kurios nugalėjo kinų armiją. Rugsėjo 21 d. Sengge Rinchen 10 tūkst. karių, kurių tarpe buvo elitinė kavalerija, buvo sunaikinti po kelių nėsėkmingų išpuolių Palikao mūšyje.
Britų ir prancūzų pajėgos užėmė Pekiną spalio 6 d. 1860 m. spalio 18 d. britai ir prancūzai nusiaubė ir sudegino imperatoriaus Vasaros rūmus. Jidžu susirgo tai sužinojęs.
Valdant Jidžu iš Kinijos Rusijos imperija atėmė dalį Mandžūrijos. 1858 m. Aiguno sutartimi sritis tarp Stano kalnagūbrio ir Amūro upės. 1860 m. Pekino sutartimi rusai gavo sritis į rytus nuo Usūrio upės. Po to rusai įkūrė Vladivostoką.
Kai vyko derybos su europiečiais, imperatorius pasitraukė į Rehes provinciją, teigdamas, kad dėl kasmetinės medžioklės ekspedicijos. Kai jo sveikata suprastėjo rūmuose atsirado dvi frakcijos. Vienai vadovavo pareigūnas Sušun ir princai Zaiyuan ir Duanhua. Kitai vadovavo Cisi, remiama generolo Ronglu ir Nara klano.
Jidžu mirė 1861 m. rugpjūčio 22 d. dėl nesaikingo atsidavimo malonumams. Jo įpėdiniu tapo šešiametis Zaičunas
Partnerinis stalas

Partnerinis stalas (angl. partners desk), dvigubasis stalas (angl. double desk) – senoviškas rašomojo stalo tipas, primenantis du spintelinius rašomuosius stalus, sujungtus priekiais. Partnerinis stalas turi dvi darbo vietas, dirbantieji sėdi veidais vienas į kitą.
Šio tipo stalus sugalvojo D. Britanijoje kaip darbo stalus bankininkystės partneriams. Šie stalai paprastai buvo skirti vyresniesiems bankų tarnautojams, norintiems dirbti kartu ir tuo pačiu metu naudotis spintelinio stalo patogumais ir prestižiškumu. Partneriniai stalai buvo sukurti tobulinant anksčiau Anglijos džentrių ir kilmingųjų dvaruose naudotus bibliotekinius stalus.
Daugelis XIX a. partnerinių stalų yra pagaminti iš aukštos kokybės medienos (ąžuolas, juodmedis, riešutmedis) ir puošti oda bei žalvarine furnitūra. XX a. pagaminta nemažai senųjų partnerinių stalų kopijų.
Antanas Kniūkšta

Antanas Kniūkšta (1892 m. rugpjūčio 15 d. Erlėnuose – 1983 m. gegužės 18 d. Kaune) – Lietuvos knygų leidėjas. Palaidotas Seniavos kapinėse Kaune.

Biografija

Mokėsi Kauno suaugusiųjų gimnazijoje. Dirbo knygyne, Eltoje. 1924 m. su Antanu Vireliūnu įsteigė „Sakalo“ knygų leidimo bendrovę, iki 1940 m. ir 1943–1944 m. jos direktorius. 1944 m. sovietinio saugumo suimtas, kalintas Vorkutoje. 1958 m. grįžo į Lietuvą. Iki 1971 m. dirbo Maironio lietuvių literatūros muziejuje Kaune.
Išleido daugiau kaip 600 lietuvių rašytojų ir verstinės literatūros knygų, vadovėlių. Leidykloje savo pirmąsias knygas spausdino 32 autoriai, tarp jų: Stasys Anglickis, Juozas Baltušis, Kazys Bradūnas, Jonas Dovydaitis, Eugenijus Matuzevičius, Henrikas Radauskas, Antanas Vaičiulaitis ir kiti. „Sakalas“ leido žurnalus „Kalba“ (1930 m.), „Gimtoji kalba“ (1935–1937 m.), „Dienovidis“ (1938–1939 m.).
Fudzianas

Geografija

Provincija kalnuota, tradiciškai ji apibūdinama kaip turinti „Aštuonias dalis kalnų, vieną dalį vandens ir vieną dalį dirbamos žemės“ (八山一水一分田). Šiaurės vakarai yra aukščiau virš jūros lygio. Aukščiausias Fudziano taškas – Huang-gango viršukalnė U-i (Wuyi) kalnuose (2157 m).
Rytuose prieina prie Rytų Kinijos jūros, pietuose – prie Pietų Kinijos jūros, pietryčiuose – prie Taivano sąsiaurio. Pakrantėje daug įlankų, salų. Didžiausios salos: Kinmenas (kontroliuojama Kinijos Respublikos), Haitanas, Nanri.
Per šiaurinį ir centrinį Fudzianą teka Min upė (Min Jiang). Kitos upės – Dzinas (Jinjiang) ir Dzioulongas (Jiulong). Daug skardžių, sraunumų.
Fudzianą nuo Taivano skiria 180 km pločio Taivano sąsiauris.
Fudziano klimatas subtropinis, žiemos šiltos. Sausio mėnesį pakrantėse būna vidutiniškai 7-10 °C, aukštumose – 6-8 °C. Vasarą karšta, didelė taifūnų grėsmė. Vidutinis metinis kritulių kiekis – 1400–2000 mm.
Ribojasi su Džedziango provincija šiaurėje, Dziangsi vakaruose ir Guangdongu pietuose.
Didžiausi provincijos miestai – Fudžou, Siamenas (Amojus), Čiuandžou, Džangdžou ir Putianas. Siamenas buvo vienas pirmųjų Kinijos miestų, klasifikuotų kaip Laisvoji ekonominė zona.

Kultūra

Fudzianas – lingvistiškai labai marga vietovė. Tai nulėmė kalnai ir įvairios migracijos bangos. Vietiniai dialektai gali būti nesuprantami žmonių, gyvenančių 10 km toliau. Tą mini ir posakis „nuvažiavus penketą mylių Fudziane, pasikeis kultūra, nuvažiavus dešimtį – pasikeis kalba“. Oficiali kalba yra bendrinė kinų. Čing laikais Fudziano prekeiviai naudojo ir pidžin-anglų kalbą, tačiau dabar ji ten jau išnykusi.
Fudziane išsivystė dvi skirtingos subkultūros. Šiaurės Min kultūros centras yra Fudžou. Čia anksti priimtas budizmas, jaučiamas japonų kultūros, virtuvės poveikis. Pietų Min kultūra telkiasi Siameno–Čiuandžou–Džangdžou regione, ją veikė Pietryčių Azijos įtaka. Kiekviena šių kultūrų turi savo tradicines operas, balades.
Atskiri Fudziano regionai turi savitas kinų operos formas: Mindziu (Minju – Fudziano opera) populiari aplink Fudžou; Gaodziasi (Gaojiaxi) – apie Dzindziangą ir Čiuandžou; Siangdziu (Xiangju) – aplink Džangdžou; Fudzian Nančiu (Fujian Nanqu) – pietuose, Pusiansi (Puxianxi) – ties Putianu ir Sianjou sritimi.
Fudziano virtuvėje dominuoja jūros produktai. Garsiausias patiekalas – Fotiaočiang (Fotiaoqiang, pažodžiui – „Buda šoka per sieną“).
Iš Fudziano atsiradę daug garsių arbatos rūšių, tarp jų ulongas, U-i Janča, Fudžou jazminaičių arbata. Anglų kalbos žodis „tea“ (arbata) paimtas iš Siameno dialekto.
La Romareda

Istorija

1956 m. vasario 9 d. buvo patvirtintas planas stadionui statyti. Statybos darbus atliko „Agroman“ kompanija, kuri per 15 mėnesių pastatė stadioną.
La Romareda oficialiai atidarytas 1957 m. rugsėjo 8 d. Atidarymo dieną vyko futbolo varžybos tarp Real Zaragoza ir CA Osasuna. Šeimininkai laimėjo rungtynes 4–3.
Stadionas buvo renovuotas 1977 ir 1982 m. XII pasaulio futbolo čempionatui. Buvo naudojamas 1992 m. vasaros olimpinėms žaidynėms, futbolo grupės etapams bei ketvirtfinaliui. Po 1994 m. rekonstrukcijos tapo pilnai sėdimas.
Poetinis Druskininkų ruduo

Poetinis Druskininkų ruduo – literatūrinis festivalis, nuo 1990 m. kiekvienais metais rengiamas Druskininkuose ir Vilniuje. Festivalį rengti pradėjo Lietuvių PEN centras, 2001 m. vadybą perėmė visuomeninė organizacija „Poetinis Druskininkų ruduo“. Festivalio metu rengiami poezijos vakarai. Baigiamojo vakaro metu teikiamos Jotvingių premija bei Jaunojo jotvingio premija (anksčiau vadinta premija už debiutą). Vyksta vieno anoniminio eilėraščio konkursas, kitų menų (kino, dailės) renginiai.

Vieta

Iki 1994 m. festivalio diskusijos vyko Druskininkų miesto tarybos salėje, poezijos vakarai – sanatorijų salėse, o naktiniai skaitymai – kavinėse. Vėliau persikelta į Druskininkų kultūros centrą. Nuo 1997 m. festivalio renginiai vyksta Valstybės ir savivaldybių tarnautojų mokymo ir reabilitacijos cente „Dainava“ (buvęs kino teatras „Aidas“).
Golemas

Golemas (senovės hebr. gōlem – „nesusiformavusi, beformė masė“, „embrionas“) – žydų legendinė būtybė. Golemas būdavo suformuojamas iš molio ar purvo ir atgaivinamas magija. Viduramžiais buvo manyta, kad golemus valdo galingi burtininkai, kurie visiškai valdė savo nemąstančių tarnų veiksmus.

Judaizmas

Tanache šis žodis pasirodo vos kartą (Ps 139:16). Tik ankstyvajame judaizme jis ima reikšti įsivaizduojamą būtybę, stebuklingai sukurtą iš purvo. Pirmoji istorija apie rabino sukurtą golemą paliudyta Babilonijos Talmude: "Rava pasakė: jei teisuolis norėtų, galėtų kurti pasaulį, nes parašyta: Bet jūsų kaltės atskyrė jus nuo jūsų Dievo (Iz 59:2). Mat Rava sukūrė žmogų ir pasiuntė jį r. Zeirai. Rabinas į jį kreipėsi, bet tas neatsakė. Tada jis tarė: Tu esi nuo pamaldžiųjų; grįžk į savo dulkes" (Sanhedrin 65b). Jau ši istorija perteikia vėlesnių legendų metmenis: golemus gali kurti tie, kurie Dievui labai artimi ir dalinasi su Juo išmintimi ir galia, tačiau "pamaldžiojo" kūrinys - golemas - tėra tik šešėlis to, ką sukuria Dievas.

Valdymas ir aktyvacija

Golemo turėjimas ir valdymas buvo laikomi neapsakomos galios ir šventumo simboliu. Viduramžiais buvo žinoma daugybė pasakojimų apie rabinus ir golemus. Daugelyje pasakojimų minimi magiški ir religiniai žodžiai, kurie prikeldavo golemą. Minima, kad golemas aktyvuojamas jam ant kaktos užrašius ar po liežuviu pakišus lentelę su žodžiu „Emet“ (hebr. אמת – „tiesa“). Golemas „išjungiamas“ ištrynus žodžio „Emet“ pirmą raidę, tada gaunamas „Meit“ (hebr. מת – „negyvas“). Kitoje versijoje golemą atgaivina frazė "Dievas yra tiesa"; nutrynus alefą, susidaro žodžiai "Dievas yra miręs" - religingam senovės žydui ne tik šventvagystė, bet ir oksimoronas, nepamąstoma mintis.
Maksutovo teleskopas

Maksutovo teleskopas – reflektorinis teleskopas, kuriame prieš pagrindinį veidrodį yra statomas iškilai įgaubtas lęšis, vadinamas menisku. Tokia konstrukcija pataiso neašines aberacijas, tuo pat metu leisdama išvengti chromatinės aberacijos.

Istorija

Teleskopo konstrukcija yra pavadinta jos išradėjo Dmitrijaus Maksutovo, kuris sukonstravo šį teleskopą 1941 m, vardu. Tais pačiais metais nepriklausomai nuo rusų optiko tokiu pat principu veikiantį teleskopą sugalvojo ir olandas Albert Bouwers.

Maksutovo-Kasegreno teleskopas

Pagerinta Maksutovo konstrukcija – tai Maksutovo-Kasegreno teleskopas. Šiuo atveju be koreguojančio lęšio naudojamas dar ir antrinis veidrodis. Antrinio veidrodžio vaidmenį atlieka identiškai meniskui įgaubta ir prie jo vidinės dalies pritvirtinama plokštelė arba tiesiog pats meniskas, kurio paviršiuje yra sukuriama dėmė, padengiant lęšį aliuminiu.

Klevcovo-Kasegreno teleskopas

Šis Maksutovo teleskopo variantas turi daug mažesnį korekcinį lęšį. Konstrukcijoje yra naudojamas Mangino veidrodis, t.y įgaubtas lęšis, kurio galinė dalis atlieka antrinio veidrodžio vaidmenį su atspindinčiu paviršiumi. Tarp jo ir pagrindinio reflektoriaus statomas tokio paties, kaip ir Mangino veidrodžio, diametro meniskas. Tie du elementai teleskopo vamzdyje yra pritvirtinti prie karkaso. Nepaisant to, įėjimas į vamzdį niekuo neuždengtas. Tokios konstrukcijos privalumas yra mažesnis svoris ir gamybos sąnaudos (dėl mažesnių optinių paviršių). Kadangi vamzdis atviras, temperatūros pokyčiai teleskope ir jo išorėje yra mažesni negu uždaruose variantuose, ir tai pagerina vaizdo kokybę.
Tokio modelio trūkumas – meniską ir Mangino veidrodį prilaikantis karkasas neišvengiamai sukuria difrakcinį vaizdą.

Naudojimas

Maksutovo konstrukcijos teleskopai turi ilgą židinio nuotolį, kuris lemia siaurą regėjimo lauką, todėl tokie teleskopai netinkami plataus lauko astronominėms fotografijoms atlikti. Tačiau jie labai patogūs planetų arba Mėnulio stebėjimams, taip pat kamuolinių spiečių ir glaudžių dvinarių žvaigždžių vaizdavimui. Šios sistemos teleskopus labai mėgsta astronomijos mėgėjai, be to, jie intensyviai naudojami kariniams ir pramoniniams tikslams.
Anonė

Istorija

Viduramžiais buvo gaminamas pergamentas. Anonėje apsistodavo piligrimai, keliavę į Le Piui en Veli. XVI a. čia vyko nuožmūs karai tarp katalikų ir protestantų. Anonėje gimė išradėjai – broliai Mongolfjė. 1783 m. čia jie pademonstravo savo išradimą – karšto oro balioną. Dabar pastatytas paminklas išradėjams, o šio įvykio metinės tapo miesto švente.
Vilkyškių Šv. Onos bažnyčia

Istorija

Po Antrojo pasaulinio karo, pasikeitus gyventojų sudėčiai krašte, ėmė dominuoti katalikų tikėjimo žmonės. Katalikų bažnyčia 1958 m. įrengta privačiame gyvenamajame name.

Kapitalinis remontas

2013 m. atliktas bažnyčios kapitalinis remontas. Atidengti bažnyčios pamatai, kapitališkai suremontuotos pažeistos vietos, įrengta pamatų ir cokolio hidroizoliacija, drenažo ir lietaus vandens surinkimo sistemos. Pastato išorė nutinkuota struktūriniu tinku. Sutvarkytos stogo konstrukcijos, užklota nauja stogo danga, pakeisti langai ir durys. Kapitališkai suremontuotos vidaus sienos, lubos, laiptai, paklota nauja grindų danga. Atnaujinta elektros instaliacija. Varpinės pastato išorinės sienos iš naujo nutinkuotos, nudažytos, pakeista stogo danga, langai, įvestas elektros įvadas ir pakeista elektros instaliacija, įrengta apšvietimo sistema, šviestuvai, taip pat varpinės pastato šildymas. Bažnyčios teritorija apjuosta nauja tvora, šventoriuje trinkelėmis išgrįsti takai. Už suaukotas lėšas įsigyti nauji vidaus baldai, altorius.

Varpinė

Varpinė su kitos paskirties patalpomis pradėta statyti 1996 m. Iki tol šventoriuje stovėjo senas medinės varpinės pastatas, kuris nepuošė nei bažnyčios, nei miestelio. Kunigui Romualdui Gečui, vėliau Šv. Onos bažnyčioje pamaldas laikiusiam kunigui Ramūnui Gerdauskui pradėjus statyti naują pastatą, į pagalbą stojo miestelio bendruomenė – prisidėjo gyventojai savo jėgomis ir lėšomis. Po kelerių metų, 2003 m., Rambyno regioninio parko iniciatyva buvo siekiama sustabdyti savavališką statybą, nes nebuvo sutvarkyti reikiami leidimai. Šie nesutarimai su vietos bažnyčia išsiplėtojo iki teisinio konflikto, nes vėliau Tauragės apskrities administracija įpareigojo varpinę su parapijos namais apskritai nugriauti. Tik 2009 m. pabaigoje teismas minėtąjį įsakymą panaikino. Vilkyškių parapijai teko gauti trūkstamus dokumentus ir varpinę oficialiai įteisinti, be to, pasirūpinti ir jos išore, kad pastato sienos ir stogo spalva atitiktų regioniniame parke taikomus reikalavimus. 2013 m. remontuojant bažnyčią, buvo sutvarkyta ir varpinė, jos pastate įrengti parapijos namai.

Architektūra

Bažnyčia stačiakampio plano, su šonine zakristija, bokšteliu. Yra 3 altoriai. Šventoriuje stovi varpinės ir parapijos namų pastatas.
Aukštutinė Pyšma

Istorija

Gyvenvietė įkurta XIX a. prie vario rūdos kasyklos. Vėliau atsidarė vario lydimo gamykla. Iki 1946 m., kai suteiktos miesto teisės, gyvenvietė vadinta Mednyj Rudniku (Медный Рудник 'vario rūdynas').
Aukusti Robert Niemi

Augustas Robertas Niemis (suom. Aukusti Robert Niemi, 1869 m. liepos 25 d. Lemu, Suomija – 1931 m. spalio 28 d. Helsinkyje) – suomių ir lietuvių tautosakininkas.

Biografija

Mokėsi Turku licėjuje, 1888–1891 m. Helsinkio universitete studijavo suomių kalbą, filosofiją ir istoriją. 1899 m. jam suteiktas filosofijos daktaro laipsnis.
Nuo 1899 m. dėstė Helsinkio universitete. 1900–1909 m. Suomių literatūros draugijos sekretorius. 1909–1912 m. rinko liaudies dainas Šiaurės Lietuvoje (Vabalninkas, Biržai, Papilys, Kupiškis) ir Dzūkijoje. Užrašė apie 3600 dainų, Vilniuje tvarkė Lietuvių mokslo draugijos archyvą.
Su Adolfu Sabaliausku-Žalia Rūta parengė dainų rinkinius „Dainos ir giesmės šiaur - rytinėje Lietuvoje“, kurį 1912 m. išleido Suomių mokslo akademija. Parašė pirmąją lietuvių liaudies dainų rinkimo ir tyrimo istoriją „Lietuvių liaudies dainų tyrinėjimai“ (Tutkimuksia liettualaisten laulujen alalta, 1913 m., lietuvių kalba – 1932 m.). Paskelbė darbų apie suomių ir lietuvių liaudies dainų ryšius „Latvių ir lietuvių atgarsiai suomių liaudies poezijoje“, „Lietuvių ir suomių liaudies dainų ryšiai“, „Senojo suomių runų metro kilmė“ ir kt. Išleido lietuvių literatūros istoriją (Liettualainen kirjallisuus, 1925 m.). Spaudoje rašė Lietuvos istorijos ir kultūros klausimais. Padėjo Adolfui Sabaliauskui versti epą „Kalevala“. Lietuvos vyriausybės prašymu 1919 m. parengė Lietuvos švietimo reformos projektą. 1923 m. jam suteiktas Lietuvos universiteto garbės daktaro vardas. 1931 m. įkūrė Suomių – lietuvių draugiją.
Palestinos herbas

Palestinos valstybės ir autonomijos herbas

Emblema, naudojama Palestinos valstybės ir naudota Palestinos autonomijos, sudaryta iš panarabiškų spalvų, esančių Palestinos vėliavoje, pavaizduotų ant skydo, kurį laiko Saladino erelis. Apačioje arabiškas užrašas „فلسطين“, (Palestina). Palestinos autonomijos atveju naudotas užrašas „السلطة الفلسطينية“; (Palestinos autonomija). Šios versijos naudojimas buvo nutrauktas po to, kai kai Palestinos valstybė gavo ne narės šalies statusą Jungtinėse Tautose 2012 m. lapkričio 29 d., o Palestinos autonomijos pavadinimas prezidento dekretu buvo pakeistas į „Palestinos valstybė“ 2013 m. sausio mėn.

Palestinos išsivadavimo organizacijos herbas

Palestinos išsivadavimo organizacijos herbą sudaro Palestinos vėliava virš Palestinos mandato (dabartinė Izraelio, Vakarų Kranto ir Gazos teritorija).
2016 m. rugpjūčio žemės drebėjimas centrinėje Italijoje

Patirta žala

Skaičiuojama, kad drebėjimų patirta ekonominė žala regionui yra nuo 1 milijardo iki 11 milijardų JAV dolerių.
Be ekonominės žalos ir žmonių gyvybių praradimo žemės drebėjimas sugriovė nemažai kultūros paveldo pastatų. Amatričėje sugriuvo Šv. Augustino bažnyčios fasadas, taip pat visas Nicola Filotesio muziejus. Žemės drebėjimas paliko įskilimus Romos Karakalo pirtyse. Drebėjimas buvo toks stiprus, kad specialistai atliko Koliziejaus struktūrinius testus, kurie parodė, kad pastatas nėra pažeistas. Patikrinta buvo ir Šv. Pranciškaus Asyžiečio bazilika Asyžiuje, kuri buvo pažeista 1997 m. žemės drebėjimų metu. Šį kartą bazilikos drebėjimai nepaveikė.
Žlibinų Švč. Mergelės Marijos, Krikščionių Pagalbos bažnyčia

Istorija

Žlibinuose, kurie XVIII a. vadinti Ryvėnais, Mykolas Šiukšta 1773 m. pastatė bažnyčią ir jai dovanojo 1 valaką žemės. Begriūvanti bažnyčia suremontuota 1845 m. 1863–1889 m. į Žlibinus caro valdžia neleido skirti kunigo.
1896 m. Kauno gubernatorius teigė, kad bažnyčia nereikalinga ir siūlė neleisti remontuoti. Kai nebereikėjo leidimo, 1897 m. pastatyta dabartinė bažnyčia (Piotro Serbinovičiaus projektas). 1929 m. įsteigta parapija.
1960 m. bažnyčia uždaryta ir paversta mokyklos sporto sale, vėliau žemės ūkio reikmenų sandėliu. 1989 m. grąžinta tikintiesiems, suremontuota ir 1991 m. pašventinta.

Architektūra

Bažnyčia stačiakampio plano, vienabokštė. Šventoriaus tvora metalinė, su betoniniais stulpais.
Africa Sports d'Abidjan

Istorija

Klubas buvo suformuotas 1947 m. Daukartiniai šalies čempionai.
Vidnis

Istorija

Vietovardis kildinamas iš danų žodžių vid ir noese („plati nosis“), turint omeny iškyšulį Mersio pakrantėje.
Vidnis kaip miestas pradėjo kurtis 1847 m., pastačius pirmąją chemijos gamyklą. XIX–XX a. vid. buvo svarbus pramoninis (ypač chemijos) centras, apylinkėse kastos akmens anglys.
Mykolas Paltanavičius

Biografija

1892 m. išvyko į JAV. 1905 m. Bostone pradėjo leisti laikraštį „Keleivis“, buvo pirmasis jo redaktorius. 1907 m. leido mėnesinį leidinį „Amerikos lietuvis“, 1912 m. savaitraštį „Kelionės“, prasidėjus Pirmajam pasauliniam karui nuo 1914 m. – kasdieninį informacinį biuletenį lenkiškai, lietuviškai ir rusiškai. 1914 m. atgaivino „Amerikos lietuvį“, kurį kaip savaitraštį leido iki 1928 m.; 1914-1915 m. buvo ir jo redaktorius, vėliau rengė jame satyrinį pamokslų skyrių „Žmogus po medžiu“. Išleido apie 50 knygų.

Įvertinimas

Už nuopelnus lietuvybei Lietuvos vyriausybė 1933 m. apdovanojo Gedimino ordinu ir skyrė pensiją.
XV Europos futbolo čempionatas

Paraiškos

Iki 2009 m. kovo 9 d. keturios paraiškos buvo pateiktos iš Prancūzijos, Italijos, Turkijos ir Norvegijos bei Švedijos kaip dviejų čempionato šeimininkių. 2009 m. gruodį Norvegija ir Švedija atsisakė savo pasiūlymo.
2010 m. gegužės 28 d. Prancūzija tapo 2016 m. Europos futbolo čempionato šeimininke:
Darataičiai

Aplinkinės gyvenvietės

Šlaveitai – 4 kmRubiniškėAkmenalės – 1 kmDARBĖNAI – 9 kmDidieji Žalimai – 5 kmBarkeliai – 3 kmVaineikiaiVaineikių Medsėdžiai – 4 km